CELEX: 32014R0178
Language: fi
Date: 2013-11-06 00:00:00
Title: Komission delegoitu asetus (EU) N:o 178/2014, annettu 6 päivänä marraskuuta 2013 , Egeanmeren pienten saarten hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 229/2013 täydentämisestä

4.3.2014   
            
            
               FI
            
            
               Euroopan unionin virallinen lehti
            
            
               L 63/1
            
         
      KOMISSION DELEGOITU ASETUS (EU) N:o 178/2014,
   annettu 6 päivänä marraskuuta 2013,
   Egeanmeren pienten saarten hyväksi toteutettavista maatalousalan erityistoimenpiteistä annetun Euroopan parlamentin ja neuvoston asetuksen (EU) N:o 229/2013 täydentämisestä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Egeanmeren pienten saarten hyväksi toteutettavista maatalousalan erityistoimenpiteistä ja neuvoston asetuksen (EY) N:o 1405/2006 kumoamisesta 13 päivänä maaliskuuta 2013 annetun Euroopan parlamentin ja neuvoston asetuksen (EU) N:o 229/2013 (1) ja erityisesti sen 11 artiklan 2 kohdan toisen alakohdan, 15 artiklan 4 kohdan kolmannen alakohdan ja 18 artiklan 4 kohdan
   sekä katsoo seuraavaa:
   
               (1)
            
            
               Asetuksella (EU) N:o 229/2013 kumottiin ja korvattiin neuvoston asetus (EY) N:o 1405/2006 (2). Asetuksella (EU) N:o 229/2013 siirretään komissiolle valta antaa delegoituja säädöksiä ja täytäntöönpanosäädöksiä. Sen varmistamiseksi, että järjestelmä toimii sujuvasti uusissa oikeudellisissa puitteissa, asiaankuuluvat säännökset on annettava mainitunlaisilla säädöksillä. Uudet säännöt korvaavat komission asetuksessa (EY) N:o 1914/2006 (3) vahvistetut täytäntöönpanosäännöt.
            
         
               (2)
            
            
               Jotta voidaan varmistaa, että toimijat voivat täysimääräisesti hyödyntää oikeuttaan osallistua erityiseen hankintajärjestelmään, olisi määritettävä edellytykset niiden rekisteröimiseksi toimijoiden rekisteriin. Rekisteröidyillä toimijoilla olisi oltava oikeus saada järjestelmän edut edellyttäen, että ne noudattavat unionin ja jäsenvaltioiden sääntöjen mukaisia velvoitteitaan. Hakijoilla olisi oltava oikeus rekisteröintiin, jos ne täyttävät tietyn määrän järjestelmän hallintaa helpottavia puolueettomia edellytyksiä.
            
         
               (3)
            
            
               Jotta voidaan tukea tuotteiden kaupan pitämistä niiden tuotantoalueiden ulkopuolella, olisi vahvistettava edellytykset asianomaisille tuotteille myönnettävän tuen määrän ja tarvittaessa tuen piiriin kuuluvien tuotteiden määrien vahvistamiselle. Näin ollen olisi vahvistettava tiettyjen paikallisten tuotteiden kaupan pitämisen tukemista koskevia lisäsääntöjä, joilla määritetään edellytykset myönnettävän tuen enimmäismäärän sekä kyseiseen tukeen oikeutettujen tuotteiden enimmäismäärien vahvistamiselle.
            
         
               (4)
            
            
               Jotta varmistettaisiin tutkimusten, esittelyhankkeiden, koulutuksen sekä teknisen avun toimenpiteiden järkevä ja oikeasuhteinen rahoitusosuus, olisi vahvistettava näihin toimenpiteisiin vuosittain myönnettävän rahoituksen enimmäismäärän määrittämistä koskevat edellytykset.
            
         
               (5)
            
            
               Selkeyden ja oikeusvarmuuden vuoksi asetus (EY) N:o 1914/2006 olisi kumottava,
            
         ON HYVÄKSYNYT TÄMÄN ASETUKSEN:
   1 artikla
   Toimijoiden rekisteri
   1.   Tukitodistukset on myönnettävä ainoastaan sellaisille toimijoille, jotka on merkitty toimivaltaisten viranomaisten pitämään rekisteriin toimijoista, jotka harjoittavat taloudellista toimintaa erityisen hankintajärjestelmän mukaisesti, jäljempänä ”rekisteri”.
   2.   Jokainen unioniin sijoittautunut toimija voi pyytää merkitsemistään rekisteriin.
   Rekisteröinnin edellytykset ovat seuraavat:
   
               a)
            
            
               toimijoilla on oltava välineet, rakenteet ja lain mukaiset luvat, joita tarvitaan toiminnan harjoittamiseen, ja erityisesti niiden on täytynyt hoitaa yrityskirjanpitoa – tapauksen mukaan – ja verotusta koskevat velvoitteensa;
            
         
               b)
            
            
               toimijoiden on voitava osoittaa, että niiden toiminta tapahtuu Egeanmeren pienillä saarilla;
            
         
               c)
            
            
               toteuttaessaan toimia hankintajärjestelmän puitteissa toimijat ovat loppukäyttäjälle myyntiin asti vastuussa kaikkien asetettujen vaatimusten noudattamisesta.
            
         2 artikla
   Tuotantoalueen ulkopuolella kaupan pitämiseen myönnettävän tuen määrä
   1.   Asetuksen (EU) N:o 229/2013 IV luvun nojalla myönnettävän tuen, joka koskee jalostamattomien ja jalostettujen tuotteiden kaupan pitämistä ja kuljetusta niiden tuotantoalueiden ulkopuolella, määrä saa olla enintään 10 prosenttia määräpaikka-alueelle toimitetun kaupan pidetyn tuotannon arvosta, joka vahvistetaan tämän artiklan 2 kohdan mukaisesti.
   Ensimmäisessä alakohdassa vahvistettu enimmäismäärä on kuitenkin enintään 13 prosenttia kaupan pidetyn tuotannon arvosta, jos tuottajien kanssa sopimuksen tehnyt toimija on tuottajien järjestö, liitto tai organisaatio.
   2.   Tuen määrän vahvistamiseksi määräpaikka-alueelle toimitetun kaupan pidetyn tuotannon arvo arvioidaan markkinointivuosisopimuksen (tapauksen mukaan), kuljetusasiakirjojen ja tukihakemuksen perusteeksi mahdollisesti esitettyjen muiden asiakirjojen perusteella.
   Huomioon otettava kaupan pidetyn tuotannon arvo on ensimmäiseen purkusatamaan tai ensimmäiselle purkulentokentälle toimitetun toimituksen arvo.
   Toimivaltaiset viranomaiset voivat pyytää tuen määrän vahvistamiseksi tarvittavia muita tietoja tai lisäaineistoa.
   3.   Tuen myöntämisedellytykset, maatalouden tuotantosuunnat ja kyseiset määrät täsmennetään asetuksen (EU) N:o 229/2013 II luvussa tarkoitetussa tukiohjelmassa.
   3 artikla
   Tutkimusten, esittelyhankkeiden, koulutuksen ja teknisen avun toimenpiteiden rahoittaminen
   Asetuksen (EU) N:o 229/2013 II luvussa tarkoitettuun tukiohjelmaan sisältyvien tutkimusten, esittelyhankkeiden, koulutuksen ja teknisen avun toimenpiteiden, joita tarvitaan ohjelman toteuttamiseksi, rahoittamiseen tarvittava määrä saa olla enintään yhden prosentin kyseisen asetuksen 18 artiklan 2 kohdassa säädetystä rahoituksen enimmäismäärästä.
   4 artikla
   Kumoaminen
   Kumotaan asetus (EY) N:o 1914/2006.
   5 artikla
   Voimaantulo
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 6 päivänä marraskuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
         
      
   
   
      (1)  EUVL L 78, 20.3.2013, s. 41.
   
      (2)  Neuvoston asetus (EY) N:o 1405/2006, annettu 18 päivänä syyskuuta 2006, Egeanmeren pienten saarten hyväksi toteutettavista maatalousalan erityistoimenpiteistä (EUVL L 265, 26.9.2006, s. 1).
   
      (3)  Komission asetus (EY) N:o 1914/2006, annettu 20 päivänä joulukuuta 2006, Egeanmeren pienten saarten hyväksi toteutettavista maatalousalan erityistoimenpiteistä annetun neuvoston asetuksen (EY) N:o 1405/2006 soveltamista koskevista yksityiskohtaisista säännöistä (EUVL L 365, 21.12.2006, s. 64).